Par Latvijas Universitātes atklāta konkursa

**“Mēbeļu un aprīkojuma piegāde un uzstādīšana”**

(iepirkuma identifikācijas Nr.LU 2018/24\_ERAF)

(turpmāk – Konkurss) nolikumā noteikto prasību skaidrojumu

Latvijas Universitātes ACAP iepirkumu komisija (turpmāk – Komisija) 2018. gada 23. un 25. aprīlī no piegādātājiem ir saņēmusi jautājumus un vienbalsīgi ir nolēmusi sniegt šādas atbildes:

**Jautājums Nr.1:** Tehniskās specifikācijas pozīcija 59 *Metāla biroja skapis*: vai nepieciešami plaukti vai arī iekarināmie failu plaukti visa skapja augstumā?

**Atbilde:** Atbilstoši Tehniskajā specifikācijā ietvertajam aprakstam mēbeles komplektācijā ir jābūt četriem plauktiem, kas aprīkoti ar stiprinājumiem (t.i., plauktu garākās malas ir nolocītas C formā), kas paredzēti iekaramajām dokumentu arhīva mapēm.

**Jautājums Nr.2:** Par iesniegtiem sertifikātiem – vai ir iespēja iesniegt oriģinālus sertifikātus (oriģinālā valodā), bet nepieciešamības gadījumā iztulkot, ja jums būs tas nepieciešams?

**Atbilde:** Jā, atbilstoši nolikuma 3.8. un 5.2.1. punkta noteikumiem mēbeļu tehniskā dokumentācija, kā arī piedāvājumam pievienotie papildu dokumenti var tikt iesniegti svešvalodā.

**Jautājums Nr.3:** Pozīcijai 1 un 5 norādīta virsma 600mm ir par mazu norādītām kājām, vai ir iespēja taisīt uz 700?

**Atbilde:** Nē, atbilstoši Tehniskajā specifikācijā ietvertajam aprakstam galda īsākajai malai ir jābūt 600mm (+/- 10mm). Galda kāju konstrukcija nedrīkst būt lielāka par galda virsmas izmēru, lai būtu iespējams, vairākus galdus sabīdot kopā, veidot monolītu galda virsmu. Atbilstoši Pasūtītāja rīcībā esošajai informācijai tirgū ir vairāki šādu mēbeļu ražotāji.

**Jautājums Nr.4:** Ja Pretendents savā tehniskajā piedāvājumā piedāvā Tehniskajā specifikācijā norādīto produktu vai materiālu (audumu u.c.), nevis alternatīvu produktu vai materiālu, vai tā fizikālās īpašības (ugunsizturība, nodilumizturība u.c.) ir jāapliecina ar sertifikātu? Ja Pasūtītājs ir norādījis kādu produktu vai materiālu, tad jau pēc noklusēšanas tas atbilst visām izvirzītajām prasībām, un šī fakta apliecināšana būtu lieka.

**Atbilde:** Ņemot vērā, ka nolikumā un Tehniskajā specifikācijā nav norādīts, ka prasība minēto atbilstību apliecināt ar sertifikātu attiecas tikai uz ekvivalentiem materiāliem, arī Tehniskajā specifikācijā norādīto materiālu atbilstība, kur tas prasīts, ir jāapliecina ar attiecīgu sertifikātu. Ja minētā informācija ir publiski pieejama, Pretendents drīkst piedāvājumā norādīt interneta vietnes adresi, kur tā pieejama, un attiecīgos dokumentus piedāvājumam nepievienot. Papildus norādām, ka saskaņā ar Publisko iepirkumu likuma 41. panta astotās daļas noteikumiem piedāvājumu vērtēšanas gaitā pasūtītājs ir tiesīgs pieprasīt, lai tiek izskaidrota tehniskajā piedāvājumā iekļautā informācija, tai skaitā, ja nepieciešams, iesniedzot papildu paskaidrojošos dokumentus.